གསུམ་པ་མངོན་པའི་གཞུང་ལས་འབྱུང་བའི་མིང་གི་རྣམ་གྲངས་ལ།མངོན་པ་སྡེ་བདུན་ནི།ཡེ་ཤེས་ལ་འཇུག་པ།རབ་ཏུ་བྱེད་པ།རྣམ་ཤེས་ཀྱི་ཚོགས།ཆོས་ཀྱི་ཕུང་པོ།གདགས་པའི་བསྟན་བཅོས།འགྲོ་བའི་རྣམ་གྲངས།ཁམས་ཀྱི་ཚོགས་ཏེ་བདུན་ཡིན་ལ།དེ་དག་ནི།རིམ་པ་བཞིན་དུ།ཀ་ཏྱའི་བུ་དང་།དབྱིག་བཤེས་དང་།བྲམ་ཟེ་ལྷ་སྐྱིད་དང་།ཤྰ་རིའི་བུ་དང་།མོའི་གལ་གྱི་བུ་དང་།གསུས་པོ་ཆེ་དང་།གང་པོས་བྱས་པའོ།།བརྗོད་བྱའི་གཙོ་བོ་གཞི་ལྔ་ནི།སྣང་བ་གཟུགས་ཀྱི་གཞི།གཙོ་བོ་སེམས་ཀྱི་གཞི།འཁོར་སེམས་བྱུང་གི་གཞི།ལྡན་པ་མ་ཡིན་པའི་འདུ་བྱེད་ཀྱི་གཞི།འདུས་མ་བྱས་པའི་ཞི་སྟེ་ལྔའོ།།མངོན་པ་ལ་དོན་དམ་པའི་ཆོས་མངོན་པ་དང་།བརྡར་བཏགས་པའི་ཆོས་མངོན་པ་གཉིས།དང་པོ་ནི།ཟག་མེད་ཤེས་རབ་རྗེས་འབྲང་དང་བཅས་པའོ།།ཕྱི་མ་ལ་ཐོབ་བྱེད་ལམ་གྱི་མངོན་པ།བརྗོད་བྱེད་གཞུང་གི་མངོན་པ་གཉིས་སོ།།འདིར་འཕགས་པ་ཐོགས་མེད་ཀྱིས་མཛད་པའི་མངོན་པ་ཀུན་ལས་བཏུས་དང་།ཀུན་མཁྱེན་དབྱིག་གཉེན་གྱིས་མཛད་པའི་མངོན་པ་མཛོད་གཉིས་ལ་མངོན་པ་གོང་འོག་གཉིས་སུ་གྲགས་པ་ལས།སྔ་མ་མིང་གི་རྣམ་གྲངས་མང་ཞིང་བརྗོད་བྱ་རྒྱ་ཆེ་བས་དེ་ལས་བྱུང་བ་བཞིན་འབྲི་བར་བྱ་ལ།དེར་མི་འབྱུང་བའི་མངོན་པ་འོག་མའི་སྒོས་ཀྱི་ཐ་སྙད་རྣམས་བར་བར་དུ་འབྲི་བར་བྱའོ།།